
Narva linna jäätmekava aastateks 2014 – 2020 kehtestamine 
1. ASJAOLUD JA MENETLUSE KÄIK

Vastavalt jäätmeseaduse (edaspidi: JäätS) § 42 lg 1 on kohaliku omavalitsuse üksuse jäätmekava osa kohaliku omavalitsuse üksuse arengukavast, mis käsitleb valla või linna jäätmehoolduse arendamist. Jäätmekava koostamisel võetakse arvesse riigi jäätmekavas sätestatu. Hetkel kehtib Narva linnas 2008. aastal AS-i MAVES poolt ajakohastatud Narva linna jäätmekava aastateks 2008 – 2013. Seoses Narva linna jäätmekava kehtivuse tähtaja lõppemise ja Keskkonnaministeeriumi poolt Riigi jäätmekava aastateks 2014 - 2020 koostamisega oli põhjendatud vajadus Narva kehtivat jäätmekava läbi vaadata ja teha vastavasisulisi muudatusi (ajakohastada). JäätS § 43 lg 1 järgi jäätmekava ajakohastamise suhtes kohaldatakse jäätmekava koostamise menetluse kohta sätestatut.

Vastavalt Narva Linnavolikogu 28.09.2006.a määruse nr 42 “Narva linna arengudokumentide menetlemise kord” (muudetud Narva Linnavolikogu 27.03.2008.a määrusega nr 21 ja Narva Linnavolikogu 19.04.2012.a määrusega nr 6) § 17 lg 1 algatati Narva valdkonnapõhise arengukava koostamine linnavolikogu otsuse alusel ning jäätmekava koostamine toimus vastavalt linnavolikogu poolt kehtestatud lähteülesandele. Narva linna jäätmekava aastateks 2014 -2020 ajakohastamise lähteülesanne oli eelnevalt kooskõlastatud Narva Linnavalitsuse Arenduse ja Ökonoomika Ametiga vastavalt Narva Linnavolikogu 28.09.2006.a määruse nr 42 “Narva linna arengudokumentide menetlemise kord” § 17 lg 3.

Narva linna jäätmekava aastateks 2014 – 2020 ajakohastamise üldeesmärgiks on Narva linna jäätmehoolduse hetkeolukorra analüüs, jäätmehoolduse arendamine, kavandamine ja korraldamine, järgides keskkonnaalaseid põhimõtteid, kehtivat seadusandlust ning Narva linna arenguvõimalusi ja plaane.
Narva linna jäätmekava aastateks 2014 – 2020 eelnõu avaliku väljapaneku ja avaliku istungi kestel ei olnud esitatud ettepanekuid ja vastuväiteid.

Koostatud Narva linna jäätmekava aastateks 2014 – 2020 eelnõu on vastavalt JäätS § 55 kooskõlastatud Keskkonnaameti Viru regiooniga ja maavanemaga. 
2. ÕIGUSLIKUD ALUSED

2.1. Kohaliku omavalitsuse korralduse seaduse § 22 lõike 1 punkti 364 kohaselt on jäätmekava vastuvõtmine ja ajakohastamine volikogu pädevus.
2.2. Narva Linnavolikogu 28.09.2006.a määruse nr 42 “Narva linna arengudokumentide menetlemise kord” § 17 lõike 4 kohaselt kehtestatakse Narva valdkondlik arengukava linnavolikogu otsusega. 
3. OTSUS

3.1. Kehtestada Narva linna jäätmekava aastateks 2014 – 2020 (koostaja: Sihtasutus Säästva Eesti Instituut, Stockholmi Keskkonnainstituudi Tallinna Keskus, töö vastavalt töövõtulepingule nr 10, 27.02.2014).
3.2. Määrata Narva linna jäätmekava aastateks 2014 – 2020 realiseerimise eest vastutavaks Narva Linnavalitsuse Arhitektuuri- ja Linnaplaneerimise Ametit.

4. RAKENDUSSÄTTED

4.1. Narva Linnavalitsuse Arhitektuuri- ja Linnaplaneerimise Ametil avalikustada Narva linna jäätmekava aastateks 2014 – 2020 käesoleva otsuse avaldamist 14 päeva jooksul otsuse tegemisest arvates Narva linna veebilehel http://www.narva.ee.
4.2. Käesolev otsus jõustub teatavakstegemisest.
4.3. Käesolev otsus on võimalik vaidlustada Tartu Halduskohtu Jõhvi kohtumajas 30 päeva jooksul otsuse jõustumisest.

